ଆଚରଣ ରୋଗ  ( ସିଡି ) ହେଉଛି ଏକ ମାନସିକ ରୋଗ ଯେଉଁଥିରେ ସାମାଜିକ ନିୟମ ଏବଂ ଅନ୍ୟମାନଙ୍କର ମୌଳିକ ଅଧିକାରର ଉଲ୍ଲଂଘନ ସହିତ ବାରମ୍ବାର ଏବଂ ଦୀର୍ଘସ୍ଥାୟୀ ସମସ୍ୟା ରହିଥାଏ  । ଏଥିରେ ଅନ୍ୟମାନଙ୍କ ପ୍ରତି ଆକ୍ରୋଶ, ସମ୍ପତ୍ତି ନଷ୍ଟ ଏବଂ ଚୋରି ଅନ୍ତର୍ଭୁକ୍ତ ହୋଇପାରେ । ଏହି ସମସ୍ୟାଗୁଡିକ ଏପରି ଏକ ସ୍ତରକୁ ଯାଏ ଯେଉଁଥିରେ ଗୁରୁତ୍ୱପୂର୍ଣ୍ଣ ଅଘଟଣ ଘଟେ । ରୋଗ ଜଟିଳ ହେଲେ ଧ୍ୟାନାଭାବ ଓ ଅତିସକ୍ରିୟତା ବିକାର, ପଦାର୍ଥ ଅପବ୍ୟବ‌ହର ଏବଂ ଆତ୍ମହତ୍ୟା ହୋଇପାରେ । ହାରାହାରି ବୁଦ୍ଧିଠାରୁ କମ୍ ବୁଦ୍ଧି ଥିଲେ, ପିତାମାତାଙ୍କଦ୍ୱାରା ପ୍ରତ୍ୟାଖ୍ୟାନ ହୋଇଥିଲେ, ଶିଶୁ ନିର୍ଯ୍ୟାତନାର ଶିକାର ହୋଇଥିଲେ, ସମାନ ସମସ୍ୟା ସହ ସାଥୀ ଗୋଷ୍ଠୀ ଏବଂ ରୋଗର ପାରିବାରିକ ଇତିହାସ ଥିଲେ ଏହି ରୋଗ ସଙ୍କଟ ରହେ । ରୋଗର ଆଚରଣର ବର୍ଣ୍ଣନା ଉପରେ ରୋଗ ନିର୍ଣ୍ଣୟ କରାଯାଏ  ଦଶ ବର୍ଷ ବୟସ ପୂର୍ବରୁ କିମ୍ବା ପରେ ଏହା ଆରମ୍ଭ ହୋଇଛି କି ନାହିଁ ତାହା ଉପରେ ଆଧାର କରି ଏହାର ଶ୍ରେଣୀ ବିଭାଗ କରାଯାଏ । ଏହା ଅସାମାଜିକ ବ୍ୟକ୍ତିତ୍ୱ ବ୍ୟାଧିର ଏକ ଅଗ୍ରଗାମୀ ରୋଗ ଅଟେ ଯାହା ୧୮ ବର୍ଷ ବୟସ ପର୍ଯ୍ୟନ୍ତ ନିର୍ଣ୍ଣୟ କରାଯାଇନଥାଏ । ପରିଚାଳନାରେ ପିତାମାତାଙ୍କ ତାଲିମ, କ୍ରୋଧ ପରିଚାଳନା ତାଲିମ, ବ୍ୟକ୍ତିଗତ ପରାମର୍ଶ, ଏବଂ ବିଦ୍ୟାଳୟ ସହାୟତା ଆବଶ୍ୟକ ହୋଇପାରେ । ସମ୍ପର୍କୀୟ ମାନସିକ ସ୍ୱାସ୍ଥ୍ୟ ଅବସ୍ଥା ଔଷଧଦ୍ୱାରା ଉପକୃତ ହୋଇପାରେ । ଫଳାଫଳଗୁଡ଼ିକ ପରିବର୍ତ୍ତନଶୀଳ ଏବଂ ଲୋକଙ୍କୁ ଚିକିତ୍ସା ଗ୍ରହଣ କରେଇବା କଷ୍ଟକର ହୋଇପାରେ । ଆଚରଣ ବ୍ୟାଧି ଜନସଂଖ୍ୟାର ପ୍ରାୟ ୨ରୁ ୧୦%କୁ ପ୍ରଭାବିତ କରିଥାଏ । ୨୦୧୩ରେ ଏହା ବିଶ୍ୱସ୍ତରରେ ୫୧.୧ ନିୟୁତ ଲୋକଙ୍କୁ ପ୍ରଭାବିତ କରିଥିଲା ବୋଲି ଆକଳନ କରାଯାଇଥିଲା। ନାରୀମାନଙ୍କ ଅପେକ୍ଷା ପୁରୁଷମାନେ ଅଧିକ ପ୍ରଭାବିତ ହୁଅନ୍ତି । ସାଧାରଣତଃ ବାଲ୍ୟକାଳରେ ଆରମ୍ଭ ହୋଇ ଏହି ଅବସ୍ଥା ବୟସ୍କ ଅବସ୍ଥା ହେବା ପର୍ଯ୍ୟନ୍ତ ରହିପାରେ । ୧୯୬୮ ମସିହାରେ ଏହି ରୋଗକୁ ଡିଏସଏମ-୨ରେ ଅନ୍ତର୍ଭୁକ୍ତ କରାଯାଇଥିଲା ।